TMB ประเมิน GDP ไทยปี 60 โต 3.5% คาด กนง.คงดอกเบี้ยตลอดทั้งปี
TMB ประเมิน GDP ไทยปี 60 โต 3.5% คาด กนง.คงดอกเบี้ยตลอดทั้งปีหนุนเศรษฐกิจฟื้น
20 มี.ค. 2560

ธนาคารทหารไทย จำกัด (มหาชน) หรือ TMB ประเมินว่าอัตราการขยายตัวทางเศรษฐกิจ (GDP) ของไทยในปี 2560 นี้จะเติบโตที่ระดับ 3.5% ซึ่งเป็นผลมาจากการลงทุนของภาครัฐและรายได้จากการท่องเที่ยวเป็นปัจจัยหนุนที่สำคัญ ขณะที่การลงทุนของภาคเอกชนยังฟื้นตัวได้ต่ำกว่าศักยภาพ
พร้อมกันนี้ TMB ยังคาดการณ์อัตราเงินเฟ้อในปีนี้จะอยู่ที่ระดับ 2% เพิ่มขึ้นจากปีก่อนซึ่งอยู่ที่ระดับ 0.4% โดยเป็นผลมาจากการปรับเพิ่มขึ้นของราคาน้ำมันในตลาดโลก และราคาสินค้าโภคภัณฑ์ ส่วนอัตราดอกเบี้ยนโยบายนั้น คาดว่าคณะกรรมการกำหนดนโยบายการเงิน (กนง.) จะคงอัตราดอกเบี้ยไว้ในระดับเดิมที่ 1.50% ไปจนถึงสิ้นปีนี้ เพื่อช่วยสนับสนุนการฟื้นตัวของเศรษฐกิจในประเทศ
สำหรับอัตราแลกเปลี่ยนในปีนี้ TMB ประเมินว่าเงินบาทจะเฉลี่ยอยู่ที่ระดับ 35.50 บาท/ดอลลาร์ โดยเงินบาทมีแนวโน้มอ่อนค่าในช่วงสิ้นปี หลังจากที่คาดว่าดอลลาร์สหรัฐจะแข็งค่าอย่างต่อเนื่องในช่วงครึ่งปีแรก